Ingebrigt S. Sørfonn (Kristelig Folkeparti), 2007-10-04:
Utan næringslivet stoppar Noreg. Næringslivet skaper arbeidsplassar og gjev grunnlag for velferd. Dette skjer i eit samspel mellom verksemder og styresmakter. Politikarane si rolle er ikkje å vedta arbeidsplassar, men å leggja til rette for eit solid næringsliv med god omstillingsevne. Me har eit godt utgangspunkt. Noreg er eit av verdas mest verdiskapande land. Ei viktig årsak til dette er at me gjennom utdaning og forsking har ei god utnytting av dei menneskelege ressursane. Arbeidskrafta, eller noverdien av den framtidige arbeidsinnsatsen, står ifølgje Finansdepartementet for nesten 90 pst. av nasjonalformuen, medan petroleumsformuen står for 4 pst. Arbeidskrafta må ytterlegare foredlast ved god kunnskapsformidling i skulen, ved fleire stipendiatstillingar på universiteta og ved vidareutvikling av SkatteFUNN-ordninga. Oppfinnaren Thomas Alva Edison hadde eit oppslag utanfor laboratoriet sitt der det sto følgjande: Me har ingen reglar! Me prøver å oppnå noko! Me treng reglar, men Edison har eit poeng. Vert det for mange og kompliserte reglar, skjema og rapporteringssystem, går det ut over verksemdene sin kreativitet og ståpåvilje. Kristeleg Folkeparti vil følgja opp tanken bak «Eit enklare Noreg» med ei praktisk tilnærming i dialog med næringslivet. Kristeleg Folkeparti er òg på andre vis oppteke av små og mellomstore verksemder. Mange av desse selskapa er familieåtte. Dei er ofte bygde opp gjennom generasjonar ved at eigarane har pløgd store delar av overskotet tilbake i verksemda. Slik langsiktig tenking skal løna seg. Kristeleg Folkeparti vil derfor fjerna arveavgifta når neste generasjon driv familieverksemda vidare i minst ti år. Tilgangen på risikokapital kan òg vera ei utfordring, spesielt i distrikta. Me vil derfor gje næringslivet moglegheit til skattefri fondsavsetjing av inntil 10 pst. av overskotet i gode år, for å sikra midlar til vidareutvikling i «magrare år». Stabile og påreknelege rammevilkår er avgjerande for verksemdene. Ikkje minst gjennom lang tid i regjering har Kristeleg Folkeparti vist at me er ein garantist for ein ansvarleg økonomisk politikk. Bondevik II-regjeringa førde ein politikk som la grunnlaget for låg rente, kontroll med kronekursen og dermed òg for betre konkurranseevne, ikkje minst for eksportretta verksemder i distrikta. Eg er generelt ikkje oppteken av å kritisera Regjeringa unødig, men me kan ikkje stikka under stol at noverande regjering på ei rekkje punkt slett ikkje har levd opp til det som dei same regjeringspartia lova i valkampen for to år sidan. Som eksempel her nemner eg kort at eit nytt industrikraftregime enno ikkje er på plass. Med brei penn vart det slege fast at det skulle vera «a piece of cake». Ingen ting har skjedd – og no hastar det! Landbruksorganisasjonane meiner at Regjeringa enno er langt unna å ha oppfylt løftet om «ny kurs». Landbruket treng konkret handling, ikkje berre fine ord. Kristeleg Folkeparti er oppteke av heile mennesket. Det finst faktisk viktigare ting i livet enn høgt privat forbruk, kvitevarer i stål, designklede og SUV-bilar. For å sikra ein god balanse mellom arbeid og fritid, tid til familie og vener og det å kunna nyta frisk luft og vakker natur vil me gje sjølvstendig næringsdrivande gode trygdeordningar i samband med svangerskap og fødsel. Me vil utvida pappapermisjonen, og me reiser ein brei samfunnsdebatt om livskvalitet og om det å ha andre mål for det gode liv enn berre dei materielle og økonomiske måla. Kristeleg Folkeparti vil ha ein betre miljø- og klimapolitikk. Kjøpefesten sine problematiske sider er svært tydelege. Klimatrusselen er ei av dei største utfordringane i vår tid. Me meiner at mennesket har eit avgjerande ansvar for ei klok forvalting av ressursane på kloden. Det er viktigare enn nokon gong at den økonomiske veksten er berekraftig. Kunnskap og utvikling av framtidsretta teknologi er ein viktig nøkkel. Kristeleg Folkeparti vil stilla strenge miljøkrav, men me vil òg leggja til rette for at gode og framtidsretta løysingar skal løna seg. I tida som kjem vil bedrifter som satsar på miljøteknologi, ha ein konkurransefordel. Det å leggja til rette for miljøvenleg produksjon og produksjon av miljøvenlege produkt som f.eks. solceller og vindmøller osv. er bra ikkje berre for miljøet; det er òg god næringspolitikk. Kristeleg Folkeparti ønskjer med andre ord ein aktiv næringspolitikk som legg til rette for størst mogleg berekraftig verdiskaping, ein politikk som tek utgangspunkt i at næringslivet i første rekkje skal byggjast opp nedanfrå, og ein politikk som tek omsyn til heile mennesket, ved at viktige verdiar som tid til familie og vener, avkopling, kulturopplevingar og naturopplevingar skal stå sentralt.